邵雍
王胜之谏议见惠文房四宝内有巨砚尤佳因以谢
铜雀或常闻，未尝闻金雀。
始愧林下人，识物不甚博。
金雀出何所，必出自灵岳。
剪断白云根，分破苍岑角。
既为之巨砚，遂登于纶阁。
水贮见温润，墨发知瀺濯。
窗下喜鉴开，案前惊月落。
见赠何殷勤，欲报须和璞。
胡为不且留，洪化用斟酌。
胡为不且留，贤人用选擢。
胡为不且留，奸人用诛削。
胡为不且留，生灵用安泊。
则予何人哉，拜贶徒惊矍。
须是笔如椽，方能无厚怍。